Helen Adamson

Helen Adamson (sündinud 26. jaanuaril 1987 Võrus) on Eesti laulja.

Helen Adamson on lõpetanud ülikooli personalijuhtimise erialal ja töötab LG Electronicsis .

Muusikaline karjäär

Algusaastad
Lauljana hakkas esinema 2006. aastal esinejanimega Hylene. 2007. aastal ilmus debüütalbum "Täna rikun ma reegleid", millelt samanimeline singel tõi talle algse tuntuse.

Plaat koosneb enamasti klubimuusikast, edukamad lood on olnud "Vaba kui lind", "Unenäos või ilmsi" ja 1997. aasta eesti euroloost tehtud kaver "Keelatud maa", mille originaalesitaja on Maarja-Liis Ilus.

Läbimurre looga "Kas tead?"
Üle-eestilise tuntuse saavutas laulja 2010. aastal, kaverdades itaalia laulja Jovanotti (Lorenzo Cherubini) hittloo "A te". Helen kirjutas sellele ise sõnad ja lugu sai pealkirja "Kas tead?". Loole lõi lisaks DJ Whril remiksi, millele valmis hiljem ka muusikavideo. Lugu pälvis kohe tähelepanu ja sai üheks mängitavamaks looks paljudes eesti raadiojaamades.

Kaveri reklaam piirdus loo riputamisega videoportaali YouTube, kust eesti muusika huvilised loo ise üles leidsid ja soovipalved raadiojaamadesse esitasid, tänu millele kogus ballaad veelgi populaarsust.

Raadio Uuno iga-aastases edetabelis Raadio Uuno TOP100 pälvis "Kas tead?" 73. koha
. Raadio 2 Aastahiti valimisel oli lugu 2010. aastal 14. ja 2011. aastal 19. kohal.

Ballaad "Nele-Liis" singlina ei ilmunud. Lugu valmis koostöös Marko Margna ja Liana Saareperaga, kes kirjutas loo oma tütre sünnipäevaks ja pakkus seda Helen Adamsonile. Helen on avaldanud ka rütmilise poplaulu "Kui armastus alguse saab", millele tegid meloodia Mihkel Mattisen ja Timo Vendt ning sõnad Aapo Ilves. Muusikapalale on loonud remiksi Lenny LaVida. 2011. aasta novembris ilmus singel "Naisena" koostöös Liis Lassi ja Rick Raskiga.

2012. aasta juulis ilmus Helenil koostöös Ardi Kaljuveega laul "Me maailm on leekides", mille sõnad kirjutas Helen Adamson ja viisi Ardi Kaljuvee.

2012. aasta detsembris ilmus singel "Ausus" koostöös ansambliga Soul Militia. "Ausus" on kaver Billy Joeli "Honestyst", mille 1982. aastal salvestas eesti keeles Jaak Joala. Loo miksis produtsent Rob Montes, kes on koostööd teinud maailma tippudega ja produtseerinud muuhulgas Dr. Dre albumi "Detox".

Jaanuaris 2013 ilmus koostöös Ardi Kaljuveega laul "Sinuga koos" (sõnad: Helen Adamson, viis: Ardi Kaljuvee). Loo produtsent oli Timo Vendt.

Debüütalbum
2014. aastal hakkas koostama debüütalbumit ja alustas koostööd produtsent Robert Stanley Montesega, kes on Hollywoodis hinnatud produtsent ja teinud koostööd selliste staaridega nagu Katy Perry, Justin Timberlake, Whitney Houston, Stevie Wonder jpt. Plaadil ilmuva paari loo kaasautor on Michael Baker, kes on maailmakuulus muusik ja produtsent. Baker oli 18 aastat Whitney Hustoni muusikaline juht ja tema bändi trummar, lisaks on ta olnud Aretha Franklini muusikaline juht ja mänginud paljude tuntud muusikute (sh Michael Jacksoni) saatebändis.

2014. aasta märtsis ilmunud Helen Adamsoni debüütalbumi esiksingli "Once In A Lifetime" autorid on Helen Adamson, Robert Stanley Montes ja Kaido Põldma. Loo video on tehtud one-shot-võttega, erilise võttena toimub koreograafia ja tants põrandal.

Juunis 2014 ilmus teine singel debüütplaadilt "Burn". Loo autorid: Helen Adamson, Robert Stanley Montes, Kaido Põldma, Lana Shea Walling. Loos teeb kaasa andekas LA räppar ja laulja Lana Shea. Loole ilmus ka video; nii lugu kui video kajastavad emotsioone, mida laulja varem kuulajatele näidanud ei ole.

Septembris 2014 ilmus kolmas singel, "Sing It", mis saavutas suure edu. Muusikavideoga alustati koolikiusamise-vastast kampaaniat, millega teadustati noortele ühiskonnas levivat probleemi.

Kevadel 2015 ilmub neljas singel "Dedication" ja sügisel viies, ja viimane singel plaadilt, "Mirror Mirror".

Diskograafia

Singlid
 "Kas tead" (2010)
 "Kui armastus alguse saab" (2011)
 "Naisena" (2011)
 "Me maailm on leekides" (2012)
 "Ausus" (2012) koostöös ansambliga Soul Militia
 "Sinuga koos" (2013)
 "Once in a lifetime" (2014)
 "Burn" ft. Lana Shea (2014)
 "Sing It" (2014)
 "Dedication" (2015) – albumilt "Helen Adamson"
 "Mirror Mirror" (2015) – albumilt "Helen Adamson"

Albumid
 "Täna rikun ma reegleid" (2007, artistinimega Hylene)
 "Helen Adamson" (2014)

Viited

Välislingid
 Kuula: Helen Adamson ja Soul Militia avaldasid loo, elu24, 12. detsember 2012

Eesti lauljad
Sündinud 1987